પાઠ 17
ઈશ્માએલનો જન્મ
શિક્ષક માર્ગદર્શિકા  ·  જુઓ, સાંભળો અને જીવો – પુસ્તક 1: ઈશ્વર સાથે શરૂઆત
	હેતુ
	બાળકોને શીખવવું કે આપણે જ્યારે આપણી રીતે કામ કરવાનો પ્રયત્ન કરીએ છીએ, ત્યારે તે ઘણા લોકો માટે દુઃખ અને પીડા લાવી શકે છે.

	શાસ્ત્રવાંચન
	ઉત્પત્તિ 16:1-16

	મુખપાઠ કલમ
	નીતિવચનો 3:5
તારા પૂરા હૃદયથી પ્રભુ પર ભરોસો રાખ અને તારી પોતાની સમજ પર આધાર ન રાખ …



પાઠની રજૂઆત
શરૂઆત
કેટલીક વાર લોકો અધીરા હોય છે. બી વાવે ત્યારે તેઓ એક જ દિવસમાં વૃદ્ધિનાં ચિહ્નો જોવાની અપેક્ષા રાખે છે. ખાસ કરીને બાળકો ઘણી વાર રાહ જોઈ શકતાં નથી, તેથી શું થાય છે તે જોવા બી ખોદી કાઢે છે.
આજના શિક્ષણના મુખ્ય મુદ્દાઓ
	1.અબ્રાહામ અને સારાનાં લગ્નને દસ વર્ષ કરતાં ઘણો વધુ સમય થયો હતો, છતાં તેમને હજી કોઈ સંતાન ન હતું. છતાં ઈશ્વરે તેમને આકાશના તારાઓ જેટલા વંશજોનું વચન આપ્યું હતું! ચિત્ર 16 બતાવો. અબ્રાહામ ઈશ્વર પર વિશ્વાસ રાખતો રહ્યો.
	2.સારા હવે વધુ રાહ જોઈ શકી નહિ. તેણે પોતાની મિસરી દાસી હાગાર દ્વારા અબ્રાહામને સંતાન થાય તેવી ગોઠવણ કરી (16:1-4).
	3.હાગાર અબ્રાહામના બાળકથી ગર્ભવતી થઈ ત્યારથી ઘરમાં શાંતિ રહી નહિ. હાગાર અભિમાની બની અને સંતાન ન થઈ શકેલી સારાને તુચ્છ ગણવા લાગી, જ્યારે સારાને હાગારની ઈર્ષ્યા થઈ (16:4-5).
	4.અબ્રાહામે ઝઘડા અટકાવ્યા નહિ. ઊલટું, તેઓ વધુ ખરાબ થયા. અંતે હાગાર નાસી ગઈ (16:6).
	5.ઈશ્વરે હાગારને દિલાસો આપવા અને કહેવા એક દૂત મોકલ્યો કે તેને દીકરો થશે જેનું નામ ઈશ્માએલ પાડવામાં આવશે, જેનો અર્થ “ઈશ્વર સાંભળે છે” થાય છે. દૂતે તેને કહ્યું કે આ દીકરાને ઘણા વંશજો થશે … પણ તે બીજા બધાની સામે લડશે પણ ખરો. હાગાર આજ્ઞાંકિતપણે સારા પાસે પાછી ફરી (16:7-12). ઈશ્માએલ આરબ પ્રજાનો પૂર્વજ બન્યો.
	6.હાગારને બાળકનો જન્મ થયો અને તેણે તેનું નામ ઈશ્માએલ પાડ્યું. ચિત્ર 17 બતાવો. ચિત્રમાંના બધા ખરેખર આ બાળકના જન્મની ઉજવણી કરતા નથી. આ બધી ગોઠવણ કરનાર સારા ખૂબ દુઃખી દેખાય છે (16:15).
મુખપાઠ કલમ દૃઢ કરાવો
વાર્તા પ્રત્યે આપણો પ્રતિભાવ
કેટલીક વાર આપણે આપણી રીતે કામ કરવાનો પ્રયત્ન કરીએ છીએ. સારા અને અબ્રાહામે પોતાના દીકરાના ઈશ્વરના સારા સમયે આવવાની રાહ જોઈ નહિ. તેઓ અધીરા બન્યા અને ઈશ્વર પર શંકા કરી. શું તે તેમને ભૂલી ગયા હતા? આપણે આપણા પોતાના મનનું અનુસરણ કરીએ ત્યારે અબ્રાહામ અને સારાએ તેમના બધા વંશજો માટે કર્યું તેમ આપણે ઘણાને દુઃખ અને પીડા આપી શકીએ છીએ. આપણે ઈશ્વર પર ભરોસો રાખવો જોઈએ અને આગળનો માર્ગ તે બતાવે તેની રાહ જોવી જોઈએ.

